## Pravilnik o uvjetima za davanje ovlaštenja pravnim osobama za ovjeravanje mjerila toplinske energije

### NN 86/2006 (28.7.2006.), Pravilnik o uvjetima za davanje ovlaštenja pravnim osobama za ovjeravanje mjerila toplinske energije

# DRŽAVNI ZAVOD ZA MJERITELJSTVO

**2053**

Na temelju članka 41. stavak 4. i članka 46. stavak 3. Zakona o mjeriteljstvu
(»Narodne novine«, br. 163/03.), ravnatelj Državnog zavoda za mjeriteljstvo
donosi

## PRAVILNIK

### O UVJETIMA ZA DAVANJE OVLAŠTENJA PRAVNIM OSOBAMA ZA OVJERAVANJE MJERILA TOPLINSKE ENERGIJE

I. OPĆE ODREDBE

Članak 1.

Ovim se pravilnikom propisuju uvjeti koje moraju ispunjavati pravne osobe za
dobivanje ovlaštenja za ovjeravanje mjerila toplinske energije.

Članak 2.

Ovlaštene pravne osobe, u smislu ovoga pravilnika, ovjeravaju mjerila toplinske
energije kao zakonita mjerila, ispituju usklađenost mjerila toplinske energije s
propisima, provode službena mjerenja i vode evidenciju ovjerenih mjerila
toplinske energije kao zakonitih mjerila.

II. TEHNIČKI I MJERITELJSKI ZAHTJEVI KOJE MORA ISPUNITI PRAVNA OSOBA

Članak 3.

Pravna osoba mora ispunjavati uvjete propisane zakonom i zahtjeve koji se odnose
na:
1. stručnu i tehničku osposobljenost
2. opremu za ispitivanje mjerila toplinske energije
3. prostor za ispitivanje mjerila toplinske energije
4. radnike
5. propisanu dokumentaciju.
Pravna osoba ne smije se baviti proizvodnjom, uvozom, prodajom ili popravkom
mjerila toplinske energije.

Članak 4.

Stručna i tehnička osposobljenost pravne osobe dokazuje se potvrdom nadležnog
tijela za akreditaciju Republike Hrvatske za područje mjerenja koje je predmet
ovlaštenja.

Članak 5.

Potrebna oprema za ispitivanje mjerila toplinske energije:
1. mjerna klupa za ispitivanje ili cjelovitih mjerila toplinske energije, ili
mjerila protoka kao podsklopa mjerila toplinske energije, vodom temperature (50
± 5) °C
Točnost etalona mora osigurati da pogreška mjernog postupka bude jednaka ili
manja od 1/3 iznosa najveće dopuštene pogreške mjerila koje se ispituje.
2. vaga s odgovarajućim spremnikom za određivanje obujma (ili mase) koji
protekne kroz ispitivana mjerila protoka.
Primjena vage povezana je s mjestom na kojem je vaga postav­ljena i važi jedino
u uvjetima koji su utvrđeni u umjernici. Umjerno razdoblje za vagu je jedna
godina.
Na vagi mora biti označena najmanja i najveća veličina vaganja, koja se
potvrđuje prigodom odobravanja ispitnog mjesta.
Najmanja dopuštena veličina vaganja je 5 kg. Između najmanje veličine vaganja
mmin i najveće veličine vaganja mmax pogreška ne smije prekoračiti sljedeću
vrijednost:
Pdop = ± [10+0,2(m – 5)] [g]
U ovoj formuli m znači veličinu vaganja u kg a Pdop dopuštenu pogrešku u
gramima.
Spremnik vage mora biti tako napravljen da količina nosioca topline koji se
ispari tokom ispitivanja ne prelazi 1/5 dozvoljene pogreške vage kod
odgovarajuće veličine vaganja.
3. utezi odgovarajućeg razreda točnosti, kojima se može provjeriti da je točnost
vage unutar dozvoljenih granica pogreške
4. temperaturno regulirane kupke moraju biti tako napravljene da u temperaturnom
području između 40°C i 130°C, unutar područja ispitivanja, temperaturna
kolebanja nakon postizanja postavljene temperature ne smiju biti veća od ±0,02
K. Dubina radnog prostora kupke mora biti jednaka ili veća od 200 mm.
5. platinski otporski termometri za mjerenje temperature temperaturno
reguliranih kupki moraju biti tako konstruirani da pogreška mjerenja temperature
bude jednaka ili manja od ±0,02 K i da promjena pokazivanja u temperaturnom
području između 40°C i 130°C nije veća od ±0,02 K na godinu. Platinski otporski
termometri moraju biti umjereni svake dvije godine.
6. sustav za ispitivanje računske jedinice kao podsklopa mjerila toplinske
energije.
Točnost etalona mora osigurati da pogreška mjernog postupka bude jednaka ili
manja od 1/3 iznosa najveće dopuštene pogreške mjerila koje se ispituje.
7. etalonski ispitni otpornici moraju biti umjereni svake dvije godine.
Temperaturni koeficijent ispitnih etalonskih otpornika ne smije biti veći od ±1
ppm/K. Promjena otpora etalonskih otpornika ne smije biti veća od ±10 ppm/godinu
8. umjereni ili ovjereni uređaji za praćenje uvjeta radnog okoliša (termometar
za mjerenje temperature zraka u prostoriji s podjelom na ljestvici od 1°C ili
manje od 1°C) s mogućnošću zapisivanja podataka
9. drugi etaloni moraju udovoljavati zahtjevima iz točke 1., stavak 2. ovog
članka.

Članak 6.

Za mjerenje obujma tople vode, u svrhu ovjeravanja, vaga se smije zamijeniti
poredbenim mjerilom protoka (ili s nekoliko poredbenih mjerila protoka), ako je
to mjerilo konstruirano tako da očekivana promjena mjerne pogreške obujma u
čitavom mjernom području nije veća od ±0,2% na godinu i ako se točnost
poredbenog mjerila protoka provjerava pomoću vage barem jedanput mjesečno i o
tome se vodi evidencija. Mjerna područja poredbenog (ili poredbenih) mjerila
protoka utvrđuju se u izvještaju o odobravanju ispitnog mjesta.

Članak 7.

Etaloni za određivanje obujma tople vode koja protekne kroz ispitivana mjerila
protoka i za nadzor poredbenog mjerila protoka mogu biti jedino vage, koje su
povezane s termometrima za korek­ciju gustoće i toplinskog koeficijenta.
Ovlaštena pravna osoba u tu svrhu može koristiti jednu ili više vaga.

Članak 8.

Pravna osoba treba biti opremljena osobnim računalom (PC) s mogućnošću spajanja
na internet i povezivanja s bazom podataka Državnog zavoda za mjeriteljstvo (u
daljnjem tekstu: Zavod).

Članak 9.

Pravna osoba mora imati radnu prostoriju za ispitivanje mjerila toplinske
energije koja mora ispunjavati ove uvjete:
1. mora biti čista, suha i dovoljno prostrana za neometano ispitivanje i
ovjeravanje mjerila toplinske energije
2. mora biti dovoljno prostrana za smještaj opreme i mjerila toplinske energije
3. mora biti zaštićena od izravnog sunčeva utjecaja
4. u prostoriji i njenoj okolici izvori vibracija ne smiju utjecati na točnost
mjerenja
5. mora imati namještaj za smještaj mjerila toplinske energije koja se ispituju
6. mora imati namještaj za smještaj mjerila toplinske energije koja su ovjerena
7. u radnoj prostoriji mora biti smješten uređaj za praćenje uvjeta radnog
okoliša mjernih područja i točnosti definiranih u članku 5., točka 8.
8. mora imati dnevnu i električnu rasvjetu.

Članak 10.

Temperatura radnog okoliša u radnoj prostoriji za vrijeme ispitivanja mjerila
mora biti u granicama od 20°C do 25°C.

Članak 11.

Izvori grijanja prostorije za ispitivanje mjerila toplinske energije moraju biti
najmanje 1,5 m udaljeni od opreme, tj. od mjesta gdje se obavlja ispitivanje
mjerila toplinske energije i moraju omogućiti ujednačeno zagrijavanje prostorije
za ispitivanje mjerila toplinske energije.

Članak 12.

Pravna osoba mora imati zaposlena najmanje dva ovlaštena mjeritelja koji
obavljaju poslove ispitivanja i ovjeravanja mjerila toplinske energije.
Jedan radnik iz stavka 1. ovoga članka mora imati najmanje VSS tehničkog smjera,
a drugi mora imati najmanje SSS tehničkog smjera.
Radnici iz stavka 1. ovoga članka moraju imati najmanje 3 godine radnog iskustva
na poslovima ispitivanja mjerila toplinske energije i moraju poznavati propise o
postupcima i metodama ispitivanja mjerila toplinske energije te imati uvjerenje
o položenom stručnom ispitu.
Ako radnik nema položen stručni ispit iz stavka 3. ovoga članka, ispit mora
položiti u roku od godine dana od ovlašćivanja pravne osobe odnosno od
zasnivanja radnog odnosa radnika u ovlaštenoj pravnoj osobi.

Članak 13.

Pravna osoba mora imati ovu dokumentaciju:
1. izvadak iz sudskog registra
2. radne knjižice zaposlenih osoba
3. propise iz područja ispitivanja i ovjeravanja mjerila toplinske energije
4. naputak proizvođača o upotrebi opreme koja se koristi pri ispitivanju
5. naputak o održavanju i praćenju ispravnosti etalona, mjerne i pomoćne opreme
6. postupke ispitivanja i ovjeravanja mjerila toplinske energije, obrasce
zahtjeva za ovjeravanje mjerila toplinske energije, izvješća o ispitivanju
mjerila toplinske energije
7. rješenja o odobrenju tipa mjerila toplinske energije koja se ovjeravaju kod
ovlaštene pravne osobe
8. popis etalona, ispitne opreme i pribora s tehničkim podacima i podacima o
ovjeravanju i/ili umjeravanju i ovjernicama i/ili potvrdama o umjeravanju.

Članak 14.

Ovlaštena pravna osoba tijekom svog rada mora:
1. ovjeravati mjerila toplinske energije koja imaju važeće rješenje o odobrenju
tipa mjerila
2. ovjeravanja obavljati u skladu s odobrenim postupkom ispitivanja mjerila
toplinske energije
3. obavijestiti Zavod o svakoj promjeni koja bi mogla utjecati na osposobljenost
ovlaštene pravne osobe da ispuni uvjete propisane ovim pravilnikom te
upotrebljavati samo etalone, mjernu i pomoćnu opremu s važećom ovjernicom ili
potvrdom o umjeravanju
4. voditi evidenciju o obavljenim ispitivanjima odnosno ovjeravanjima mjerila
toplinske energije
5. kvartalno obavješćivati Zavod o obavljenim ispitivanjima odnosno
ovjeravanjima mjerila toplinske energije
6. obavješćivati Zavod o obavljenim umjeravanjima etalona, odnosno ovjeravanjima
mjerne i pomoćne opreme u roku koji nije duži od 30 dana nakon obavljenog
umjeravanja odnosno ovjeravanja
7. čuvati izvješća o ispitivanju na elektroničkom mediju ili u tiskanom obliku
najmanje 3 godine nakon isteka valjanosti ovjere
8. sudjelovati u usporedbenim mjerenjima na zahtjev Zavoda.

III. ZAVRŠNE ODREDBE

Članak 15.

Pravnoj osobi koja ispunjava uvjete propisane ovim pravilnikom izdaje se
rješenje o ovlaštenju koje vrijedi 3 (tri) godine od dana njegove pravomoćnosti.
Šest mjeseci prije isteka roka iz stavka 1. ovog članka pravna osoba dužna je
poslati zahtjev za produljenje ovlaštenja.
Ako se utvrdi da pravna osoba ispunjava propisane uvjete izdat će se rješenje
kojim joj se produljuje ovlaštenje za naredne 3 godine.
Pravnoj osobi Zavod će oduzeti ovlaštenje za ovjeravanje i prije isteka roka iz
stavka 1. ovog članka ako se utvrdi da je prestala udovoljavati propisanim
uvjetima, odnosno ako ne otkloni utvrđene nedostatke u roku 30 dana od njihovog
nastanka.

Članak 16.

Rješenje kojim se pravna osoba ovlašćuje za ovjeravanje ili joj se ovlaštenje
oduzima objavljuje se u »Narodnim novinama«.

Članak 17.

Ovaj pravilnik stupa na snagu osmog dana od dana objave u »Narodnim novinama«.

Klasa: 011-02/06-07/28
Urbroj: 558-06/14-06-1
Zagreb, 10. srpnja 2006.

Ravnatelj
Državnog zavoda za mjeriteljstvo
**Mirko Vuković, dipl. ing**., v. r.

Pravilnik, NN 86/2006-2053
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)